Dr. sc. Nerzuk Ćurak, redovni profesor, predsjednik

Dr. sc. Izet Beridan, redovni profesor, član/mentor

Dr. sc. Asim Mujkić, redovni profesor, član

**VIJEĆU FAKULTETA POLITIČKIH NAUKA**

**UNIVERZITETA U SARAJEVU**

Na osnovu člana 40. Pravila studiranja za treći ciklus studija na Univerzitetu u Sarajevu i Odluke Senata Univerziteta u Sarajevu broj: 01-17-57/20 od 22.07.2020. godine, imenovana je Komisija za ocjenu doktorske disertacije doktorantice mr. Selme Ćosić, pod naslovom **„SIGURNOSNE DIMENZIJE RODNIH ODNOSA I RODNIH POLITIKA U POSTDEJTONSKOJ BOSNI I HERCEGOVINI**“, u sastavu:

Dr.sc. Nerzuk Ćurak, redovni profesor, predsjednik

Dr.sc. Izet Beridan, redovni profesor, član/mentor

Dr.sc. Asim Mujkić, redovni profesor, član.

U skladu sa članom 41. Pravila studiranja za treći ciklus studija na Univerzitetu u Sarajevu, dana 08.09.2020. godine zakazana je i održana prezentacija radne verzije projekta doktorske disertacije doktorantice, mr. Selme Ćosić. Nakon što su članovi Komisije saslušali iscrpno i uvjerljivo izlaganje doktorske kandidatkinje Selme Ćosić o radnoj verziji projekta doktorske disertacije, kandidatkinji su sugerirane manje izmjene i dopune teksta radne verzije projekta doktorske disertacije.

Radna verzija doktorske disertacije je nakon što ju je kandidatkinja korigovala u skladu sa sugestijama Komisije upućena na Univerzitet, na softversku provjeru, detekciju plagijarizma.

Na osnovu člana 43. stav (1) Pravila studiranja za treći ciklus studija na Univerzitetu u Sarajevu, Komisija je sačinila slijedeći

**I Z V J E Š T A J**

1. **Biografski podaci o kandidatkinji**

**Osnovni biografski podaci o kandidatkinji**

Ćosić Selma, MA, rođena je 1985. godine u Sarajevu, općina Centar, Bosna i Hercegovina. Osnovnu školu započela je u Austriji 1993. godine, a završila je u Vogošći. Nakon završene srednje škole upisuje redovne studije na Fakultetu političkih nauka Univerziteta u Sarajevu 2005. godine, na odsjeku Sigurnosnih i mirovnih studija, usmjerenje – Mirovni studij, demokracija i ljudska prava. Prvi ciklus studija završila je 2008. godine sa prosječnom ocjenom 9,06 i dobila stručno zvanje o stečenoj akademskoj tituli – *Bakalaureat/Bachelor Mirovnih studija, demokracije i ljudskih prava.* Poslije završenog Prvog ciklusa studija u akademskoj 2008./2009. godini upisuje Drugi ciklus redovnih studija na istom fakultetu - odsjek Sigurnosnih i mirovnih studija. Magistarski rad o temi „Uloga žene u sistemu sigurnosti Bosne i Hercegovine“ odbranila je 2011. godine koji je Komisija vrednovala ocjenom deset i time ispunila uslove za sticanje zvanja Magistar politologije, usmjerenje sigurnosnih i mirovnih studija.

Selma Ćosić birana je u zvanje asistenta 29.06.2012. godine na oblast Sigurnosnih i mirovnih studija na Fakultetu političkih nauka Univerziteta u Sarajevu. Odluku o zasnivanju radnog odnosa na određeno vrijeme sa punim radnim vremenom na radno mjesto “asistenta” na naučnu oblast Sigurnosnih i mirovnih studija zasnovala je 01.12.2012. godine.

U zvanje višeg asistenta izabrana je 10. februara 2016. godine. U periodu od 2013 – 2019. godine obavljala je funkciju sekretara Odsjeka i koordinatorice na doktorskom studiju.U akademskoj godini 2012/2013. upisala je Treći ciklus, Interdisciplinarnog doktorskog studija na Fakultetu političkih nauka Univerziteta u Sarajevu, Istraživačko polje Sigurnosne i mirovne studije, na kojem je uspješno položila sve ispite predviđene Nastavnim planom i programom, prosječnom ocjenom 9.4., i time ispunila uslove za prijavu teme doktorske disertacije. Odlukom Senata Univerziteta u Sarajevu, kandidatkinji je odobren rad na doktorskoj disertaciji pod nazivom SIGURNOSNE DIMENZIJE RODNIH ODNOSA I RODNIH POLITIKA U POSTDEJTONSKOJ BOSNI I HERCEGOVINI.

**Radovi kandidatkinje i naučno istraživački angažman**

Objavljeni radovi i projekti:

* Objavljen članak u Godišnjaku Fakulteta političkih nauka u Sarajevu o temi: „Uloga žene u sistemu sigurnosti Bosne i Hercegovine“.
* Objavljen članak u DKU (Dani kriznog upravljanja) o temi: „Izazovi civilno – vojne suradnje u odgovoru na prirodne i druge nesreće u Bosni i Hercegovini“; „Challenges of civil – military cooperation in disaster response in Bosnia and Herzegovina“, Veleučilište Velika Gorica, 28 – 29. 2013. godine.
* U svojstvu stručnog saradnika bila je dio istraživačkog tima Fakulteta političkih nauka u Sarajevu (2011. godine) u okviru istraživačkog projekta „Analiza sistema postavljanja prioriteta u protuminskim akcijama u Bosni i Hercegovini i prijedlozi za njegovo unapređenje“. Rezultat ovog projekta je studija „Analiza sistema postavljanja prioriteta u protuminskim akcijama u Bosni i Hercegovini i prijedlozi za njihovo unapređenje“.
* Početkom 2012. godine učestvovala je u svojstvu stručnog saradnika Istraživačkog tima Fakulteta političkih nauka u tehničkoj i akademskoj pripremi tendera Federalne uprave civilne zaštite za naučni projekat: „Izrada i operacionalizacija procedura u postupku angažovanja Oružanih snaga Bosne i Hercegovine u pomoći civilnim vlastima u zaštiti i spašavanju“, na Odsjeku sigurnosnih i mirovnih studija u periodu od 05.01. do 05.03.2012. godine, a poslije i u svojstvu stručnog saradnika Istraživačkog tima u okviru prethodno navedenog istraživačkog projekta.
* Objavljen članak na Veleučilištu Velika Gorica u Zagrebu u Zborniku radova „Dani kriznog upravljanja – naučene lekcije i politike reformi“, pod naslovom „Rod i sigurnost – bosanskohercegovački stereotipi / Gender and security – Bosnia and Herzegovina stereotypes“, 2016 (829-838).
* Objavljen članak u Zborniku radova “Politike izgradnje mira u regionu: opterećenja prošlosti i vizije budućnosti/Politics of building peace in the region: Burdens from the paste and visions for the future, pod naslovom „Izgradnja kulture mira / kulture nasilja u Bosni i Hercegovini Rodne dimenzije, Fakultet političkih nauka, Univerzitet u Sarajevu, forum ZFD, 2018. (345-358).
* Objavljen članak u Zborniku radova „Dani kriznog upravljanja 2018“, Nacionalna sigurnost i politike identiteta/National security and identity politics, 2018 (147-154).
* Objavljen tekst u Časopisu za društvena pitanja, Sigurnosne dimenzije migracija – Bosanskohercegovački kontekst / Security Dimension of Migration – Bosnian – Herzegovinian Context, Univerzitet u Sarajevu, 2019 (263-289).
* Objavljen tekst u Zborniku radova “KOJEG JE RODA SIGURNOST, 20 godina Rezolucije Vijeća sigurnosti 1325 “Žene, mir i sigurnost” i njezina provedba u Bosni i Hercegovini”, pod naslovom “Oružane snage: rod i reforma odbrane”, Sarajevski otvoreni centar, 2020 (127-141).

Seminari, konferencije

* Za vrijeme trajanja studija Prvog i Drugog ciklusa, u razdoblju od 2005. do 2009. godine sudjelovala je na mnogim seminarima i konferencijama, pohađala je ljetnu školu (2008 i 2009.godine) na Malom Lošinju na temu: „Sigurnosno i odbrambeno okruženje u 21. stoljeću“ (16 – 21. juni 2008. godine) i „Sigurnost i suradnja na Jugoistoku Europe“ (14 – 20. juni 2009. godine).
* Učestvovala je na skupu „Evropske perspektive Republike Hrvatske i Bosne i Hercegovine“ (12 – 14. novembra 2009.godine) na Plitvičkim jezerima u Hrvatskoj.
* Sudjelovala na konferenciji UN-a o temi „Rezolucija 1325, Žene, mir i sigurnost“, kao i na
* Konferenciji NATO-a o temi „Gender u vojnom i mirovnom kontekstu“, u Sarajevu 2010. godine.
* Konferenciji „Međusektorska saradnja u potrazi prav(n)im preporukama i rješenjima za ispunjavanje obaveza zadatih međunarodnim sporazumom o zabrani mina“, 2011. godine.
* Bila je učesnik okruglog stola o temi: „Izrada i operacionalizacija procedura u postupku angažovanja Oružanih snaga Bosne i Hercegovine u pomoći civilnim vlastima u zaštiti i spašavanju“.
* U periodu od 27.05. – 06.06. 2013. godine uspješno je pohađala kurs Sigurnosne politike Bosne i Hercegovine, u organizaciji OSCE-a i Ministarstva sigurnosti Bosne i Hercegovine.
* Sudjelovala na 9. međunarodnoj konferenciji Dani kriznog upravljanja s javnim izlaganjem rada pod naslovom „ROD I SIGURNOST – Bosanskohercegovački stereotipi“, 12. i 13.04.2016. godine u Splitu;
* Sudjelovala je na konferenciji „Ravnopravno učešće ZA žene“ u Parlamentarnoj skupštini Bosne i Hercegovine u organizaciji Kluba parlamentarki PD PFBiH, Međunarodni republikanski institut i Vanjskopolitička inicijativa, 12. i 13. maj 2016. godine.
* Učestvovala u Edukaciji i obuci kontakt tački u institucijama Kantona Sarajevo iz oblasti borbe protiv korupcije, 17.05.2016. i 25.05.2016. godine u organizaciji Tima Vlade Kantona Sarajevo za borbu protiv korupcije u saradnji sa Agencijom za prevenciju korupcije i koordinaciju borbe protiv korupcije Bosne i Hercegovine, u Sarajevu.
* Pohađala je napredni kurs iz Sigurnosne politike u organizaciji OSCE-a i Ministarstva sigurnosti, u Tuzli, 30.11. i 01.12.2016. godine.
* Sudjelovala na međunarodnoj konferenciji Politike izgradnje mira u regiji:opterećenja prošlosti i vizije budućnosti s javnim izlaganjem rada pod naslovom „Izgradnja kulture mira/kulture nasilja u Bosni i Hercegovini“, 19. - 22.10.2017. godine na Fakultetu političkih nauka u Sarajevu;
* Sudjelovala je na regionalnoj konferenciji „Upravljanje i reforma sigurnosnog sektora u Jugoistočnoj Evropi“ u organizaciji OSCE-a, 27.10.2017. godine. u Sarajevu;
* Sudjelovala na međunarodnoj konferenciji Dani kriznog upravljanja s javnim izlaganjem rada pod naslovom „Nacionalna sigurnost i politike identiteta“, 21.-23.05.2018. godine na Brijunima;
* Bila je učesnik naprednog kursa Sigurnosna politika Bosne i Hercegovine, u organizaciji OSCE-a, na Jahorini od 23.-25.09.2018. godine.
* 07.12.2018. sudjelovala je na Međunarodnom danu borbe protiv korupcije, u organizaciji Agencije za prevenciju korupcije i koordinaciju borbe protiv korupcije u Hotelu Holiday.
* Sudjelovala je na Međunarodnoj konferenciji: Međunarodne perspektive o rodu i pravosuđu: Teorija i praksa, 28-30. oktobar 2019. godine u Sarajevu, u organizaciji Atlantske inicijative;
1. **Prikaz sadržaja doktorske disertacije**

Doktorska disertacija pod naslovom *„Sigurnosne dimenzije rodnih odnosa i rodnih politika u postdejtonskoj Bosni i Hercegovini“* sastoji se od sedam poglavlja, uključujući zaključna razmatranja, prijedloge i preporuke za unapređenje rodnih odnosa i rodnih politika u postdejtonskom periodu Bosne i Hercegovine, popisom literature sa 181 bibliografske jedinice, 17 zbornika, časopisa i priručnika, 15 dokumenata, 31 ostalih izvora, te rad dodatno sadrži skraćenice i priloge.

**U prvom poglavlju** pod naslovom *Teorijsko – metodološki okvir istraživanja*, formulisan je problem istraživanja, definisan predmet istraživanja, urađena je kategorijalno pojmovna analiza, određeni su naučni i društveni ciljevi istraživanja, postavljen sistem hipoteza, varijabli i indikatora, predstavljen način istraživanja i metode koje se koriste u istraživanju, projicirana naučna i društvena opravdanost istraživanja, vremenski okvir istraživanja te predstavljen kratak osvrt na plan i metodološki pristup istraživanja.

Sistem hipoteza je postavljen na slijedeći način:

Generalna hipoteza glasi: „*Sigurnosne dimenzije rodnih odnosa i rodnih politika u Bosni i Hercegovini uvjetovani su historijskim i kulturološkim odrednicama, nacionalnim i političkim odnosima, ali i snažnim međunarodnopolitičkim i međunarodnopravnim uticajem koji u značajnoj mjeri dovodi do senzibiliranja rodnih odnosa i rodnih politika u postdejtonskom razvoju države i društva”.*

Posebne hipoteze postavljene su kao:

*Prva posebna hipoteza:*

* Pod uticajem međunarodnih politika dolazilo je i dolazi do poboljšanja rodnih politika u Bosni i Hercegovini, naročito u strukturama sistema sigurnosti.

*Druga posebna hipoteza:*

* Oružani konflikt, a napose rat je za svaku državu i društvo u odnosu na trajanje konflikta svojevrsna historijska prekretnica za rodne odnose, a naročito u Bosni i Hercegovini zbog njenih višenacionalnih i kulturoloških karakteristika.

*Treća posebna hipoteza:*

* Značajan uticaj na karakter rodnih odnosa u Bosni i Hercegovini ima korjenita promjena političkih i ekonomskih paradigmi, koje podrazumijevaju, pored oružanog konflikta brzi prelazak društva i države iz “socijalističkog samoupravnog” na “demokratsko liberalne” ekonomske odnose.

*Četvrta posebna hipoteza:*

* Nivo napretka i nivo demokratizacije postdejtonske Bosne i Hercegovine ogleda se pored ostalog u nivou diskriminacije žene u političkoj, ekonomskoj, socijalnoj i privatnoj sferi.

*Peta posebna hipoteza:*

* Institucionalni okvir regulacije roda i rodnih pitanja je progresivniji od stanja socijalne svijesti u pogledu rodnih odnosa.

**Drugo poglavlje** koje nosi naziv *Teorijske i historijske paradigme*, koncipirano je u tri podnaslova i to: *Teorijske osnove za proučavanje pojma sigurnosti*, zatim *Rodni odnosi u teorijskom fokusu*, te naslov *Rodne politike, historijski i pravni kontekst*.

U ovom poglavlju prvotno su obrađene teorijske osnove za proučavanje pojma sigurnosti, počevši od analize ljudske prirode, i pitanja da li je agresivnost urođena ljudskom rodu, zatim važnosti istraživanja i proučavanja pojma sigurnosti, njegovom etimološkom značenju kao i različitim kritičkim pristupima općem pojmu sigurnosti, uzimajući u obzir Kritičke sigurnosne studije, Kopenhašku školu, Velšku školu i na kraju rodni i feministički pristup, koji zapravo predstavlja i ključni pristup definiranom predmetu i problemu istraživanja.

Nakon analize sadržaja supstance sigurnosti, globalne sigurnosti i globalnih prijetnji, izvršena je detaljnija analiza sadržaja nacionalne sigurnosti, sigurnosne nacionalne politike, sistema nacionalne sigurnosti, a naročito valja apostrofirati da je prikazan teorijski značaj demokratskog nadzora i kontrole sistema nacionalne sigurnosti, kao jednom od najznačajnijih indikatora kojim se mjeri nivo i stepen demokracije u jednoj državi. Ključna intencija doktorske disertacije je paradigma i istraživanje sigurnosnih dimenzija u kontekstu roda, rodnih odnosa i rodnih politika. Obzirom da društvenu strukturu, društvene grupe, društvo u cjelosti, čine dvije osnovne skupine: žene i muškarci, koji čine *rodnu strukturu* svakog društva i države. U radu je izvršena analiza ključnih pojmova države i društva, društvene strukture i društvene grupe, te su obrađeni teorijsko – historijski razlozi za razvoj ideje o jednakosti muškaraca i žena, a zatim i nastanka feminističke misli, razvoja feminizma, nastanka ženskih i rodnih studija.

Pod naslovom rodne politike – historijski i pravni kontekst izvršeno je istraživanje korelacije između roda i politike unutar državne, društvene kontekstualizacije.

**U trećem poglavlju** koji nosi naziv *Sigurnosne dimenzije rodnih odnosa*, kandidatkinja je obradila *Socijalne dimenzije roda*, navodeći značaj obrazovanja u pogledu roda i rodne analize i rodne ravnopravnosti, zatim poveznicu *Roda, porodice i sigurnosti,* u kojem kandidatkinja naglašava da je porodica ključna kategorija u proučavanju civilizacije i kulture, te rodno mjesto ljudske populacije. U proučavanju roda naspram sigurnosti, ili i sigurnosti na “provjeru” je ponuđena kolateralna hipoteza: kroz razvoj ljudske civilizacije porodica je suodgovorna za rodnu neravnopravnost koja se ogleda sve do danas. Bez obzira na organizaciju društva i države, kandidatkinja dolazi do zaključka da je porodica rodno mjesto patrijarhata, dominacije muškog dijela porodice nad njenim ženskim dijelom. Naslov *Ideološko – političke dimenzije roda*, propituje na koji način prodor i jačanje radikalne desne politike utjeće na promjenu rodnih odnosa i rodnih uloga u državama i društvima.

Pod naslovom *Rodni identitet i rodne uloge u društvenom konfliktu,* fokus je bio usmjeren ka teorijskom pristupu definiranja pojma (društvenih) konflikata, o uzrocima i posljedicama društvenih konflikata na nivou roda, zatim pitanja rata i roda, odnosno proučavanja rodnog diskursa rata, te analize stanja rodnih odnosa i rodnih uloga unutar oružanih sukoba. Unutar trećeg poglavlja posebna pažnja je usmjerena ka *Međunarodno – pravnom tretmanu rodnih pitanja u oružanom konfliktu*, referirajući se na Haške konvencije, Ženevske konvencije i dva Dopunska protokola, te Konvencije o sprečavanju i kažnjavanju zločina genocida.

**Četvrto poglavlje** pod nazivom *Rodni odnosi i rodne politike u Bosni i Hercegovini*, koncipirano i obrađeno je u tri cjeline i to: *Rodni odnosi i rodne politike u Socijalističkoj Republici Bosni i Hercegovini*, zatim *Bosna i Hercegovina 1992 – 1995: rodni i rodno nacionalni kontekst*, te *Rodni odnosi u postdejtonskoj Bosni i Hercegovini*.

U ovom poglavlju prvenstveno je urađen historijski osvrt na stanje rodnih odnosa i rodnih politika prije Socijalističke Federativne Republike Jugoslavije, odnosno stanja rodnih odnosa unutar Republike Bosne i Hercegovine, koja je dobila svoj vlastiti republički Ustav. Posebna pažnja je posvećena ka emancipaciji žena i njihovoj borbi za pravo glasa i ulozi Antifašističkog fronta žena.

Kandidatkinja pod naslovom *Bosna i Hercegovina 1992 – 1995: rodni i rodno nacionalni kontekst*, ukazuje na činjenicu da je rat ambivalentan proces za žene, što znači da su sa jedne strane, žrtve pogođene nasiljem, a s druge strane su prisiljene preuzeti potpunu odgovornost u domaćinstvu i izvan njega. Rat kao društvena pojava pojačava marginalizaciju žena, čini ih bespomoćnijim, žrtvama zlostavljanja i silovanja.

U radu je izvršena analiza *Utjecaja duljine i nivoa konflikta na rodne odnose i njegove posljedice*, zatim *Rodno demografske karakteristike agresije i rata protiv Bosne i Hercegovine*, te jedan sublimirajući pregled *Posljedica masovnog silovanja* na prostoru Bosne i Hercegovine. Nakon izvršenog i prikazanog historijskog osvrta i uvida u stanje rodnih odnosa, od Socijalističke Republike Bosne i Hercegovine pa sve do potpisivanja Dejtonskog mirovnog sporazuma, kandidatkinja je ukazala na značaj civilnog društva na rodne odnose i rodne politike u postdejtonskom periodu, kao i o ulozi žena u izgradnji mira u postdejtonskoj Bosni i Hercegovini.

**Peto poglavlje**, *Rodne politike i sistem sigurnosti u Bosni i Hercegovini* obrađen je kroz pet tematskih cjelina i to: *Bosanskohercegovački rodni stereotipi*, *Rod i reforma sektora sigurnosti u postdejtonskoj Bosni i Hercegovini*, *Implementacija Rezolucije Vijeća sigurnosti 1325 “Žene, mir i sigurnost”*, zatim ulozi *Žena u mirovnim operacijama*. U ovom poglavlju nakon pregleda stanja uloge žena u sistemu sigurnosti kao i detaljnije analize Rezolucije VS 1325. Kandidatkinja zaključuje da i nakon dvadeset godina od usvajanja Rezolucije Vijeća sigurnosti 1325, muškarci i logika maskuliniteta još uvijek dominiraju unutar sigurnosno – odbrambenog diskursa i da prikupljeni statistički podaci potvrđuju ustaljenu tradicionalnu podjelu rodnih uloga.

U okviru petog poglavlja za potrebe istraživanja doktorske disertacije izvršena je obrada i interpretacija empirijskog istraživanja o ulozi žena, policijskih službenica u mirovnim misijama, ispitivajući njihove stavove, te iskustva o njihovom angažmanu. Pored upitnika – intervjua, koji je realiziran sa ženama, upitnik broj 2. ponuđen je i muškarcima, policijskim službenicima, koji su bili i koji su u vrijeme istraživanja obavljali mandat mirovne misije.

Upitnici su struktuirani iz dva dijela i to: I. Pitanja o sociodemografskim obilježjima, i pod II. Pitanja o predmetu istraživanja, koja su značajna za analizu i shvatanje uloge žene i njenog doprinosa u mirovnim misijama, odnosno postkonfliktnim društvima, društvima u kojima polovinu stanovništva čine žene i djeca, i gdje je rodni pristup rješavanju konflikata vrlo bitna kategorija.

Iz provedenog istraživanja za potrebe izrade doktorske disertacije, tačnije pitanja važnosti učešća žena u mirovnim misijama i njihovom značaju, proizilazi jedan opći zaključak da žene, učesnice u mirovnim misijama doprinose podizanju svijesti o ravnopravnosti spolova, ravnopravnosti žena u svim segmentima društva, posebno u postkonfliktnim društvima, društvima koja su bila pogođena ratnim dejstvima (pod mirovnom operacijom), u kojima su žene i djeca najranjivija kategorija društva, naročito u društvima u kojima je žena okarakterizirana kao niže vrijedna, kulturološki i tradicionalno.

**Šesto poglavlje** pored zaključnih razmatranja koja sublimiraju predmetno istraživanje i ukazuju na stanje sigurnosnih dimenzija rodnih odnosa i rodnih politika u Bosni i Hercegovini, kroz navedene zaključke proizašle iz predmetnog istraživanja potvrđuju generalnu hipotezu istraživanja kao i posebne hipoteze postavljene u teorijsko metodološkom okviru istraživanja. Na kraju doktorske disertacije, a poslije zaključnih razmatranja, kandidatkinja je ponudila set preporuka za unapređenje rodnih odnosa i rodnih politika u postdejtonskom periodu Bosne i Hercegovine.

1. **Mišljenje i prijedlog Komisije**

Radna verzija doktorske disertacije kandidatkinje mr. Selme Ćosić je upućena na Univerzitet u Sarajevu na softversku detekciju plagijarizma. Povratna informacija sa Univerziteta je pokazala da je 2% rada notirano, označeno kao dijelovi rukopisa koji su citati ili uobičajene sintagme od nekoliko riječi pa čak i pojedini naslovi iz popisa korištene literature, te elementi pravne legislative. Kandidatkinja je u međuvremenu učinila ispravke više tehničke nego li suštinske naravi u svojoj disertaciji.

Komisija konstatuje da je korigovana radna verzija doktorske disertacije pod naslovom “Sigurnosne dimenzije rodnih odnosa i rodnih politika u postdejtonskoj Bosni i Hercegovini” Selme Ćosić, originalan i samostalan naučno-istraživački rad u okviru sigurnosnih i mirovnih studija.

U izradi doktorske disertacije kandidatkinja je izvela valjano teorijsko - empirijsko zasnivanje problema istraživanja, te je ponudila naučno - istraživački rad koji predstavlja izuzetno vrijedan doprinos razvoju nauke o sigurnosti, uzimajući u obzir dosadašnju nedovoljnu istraženost rodnih pitanja i rodnog diskursa sa sigurnosnog, politološkog i sociološkog aspekta.

Komisija smatra i jednoglasno konstatira da doktorska disertacija mr. Selme Ćosić zadovoljava relevantne uzuse naučnog rada. Cijeneći iskazane karakteristike, obilježja i ocjene analiziranog rada, **Komisija predlaže Vijeću Fakulteta političkih nauka Sarajevo da potvrdi ovaj Izvještaj i zakaže javnu odbranu doktorske disertacije Selme Ćosić, magistrice politologije, usmjerenja sigurnosnih i mirovnih studija, o temi „Sigurnosne dimenzije rodnih odnosa i rodnih politika u postdejtonskoj Bosni i Hercegovini“.**

 **Dr. sc. Nerzuk Ćurak, redovni profesor, predsjednik**

 **--------------------------------------------------------------------**

 **Dr. sc. Izet Beridan, redovni profesor, član/mentor**

 **--------------------------------------------------------------------**

 **Dr. sc. Asim Mujkić, redovni profesor, član**

 **--------------------------------------------------------------------**

Sarajevo, 07.10.2020. godine